De siguío, intervieno la estudiante de Maxisteriu na Universidá d'Uviéu y componente del grupu de pandereteres Dulcamara, Paula Cristóbal. La so aportación basóse nel papel de la muyer na música tradicional asturiana, un tema mui ampliu y del que pudo facer un interesante resume pal auditoriu. Cristóbal recordó que la muyer tien sío y ye l'eslabón fundamental pa tola tresmisión de la tradición oral del nuesu país, de fechu, anguaño, los más de los testimonios que se tán recoyendo son de muyeres. D'otra, fixo referencia al cambiu de roles: si enantes la gaita yera un instrumentu únicamente masculín, agora mui bien de muyeres tóquenla, del mesmu mou qu'hai años yera motivu de risión ver a un paisanu tocar el panderu y agora entama a vese como una posibilidá más. El machismu esistente na industria musical o nos mesmos circuitos del folc asturianu foron otros temes que Paula Cristóbal revisó xunto a les aportaciones de les demás convidaes y el restu de persones que taben nel salón d'actos.